৭৮ মিনিটে এডিনসন কাভানির গোলেই থেমে গেল টানা বারো ম্যাচ অপরাজিত থাকার তৃপ্তি। মঙ্গলবার চ্যাম্পিয়ন্স লিগের প্রি-কোয়ার্টার ফাইনালে প্যারিস সঁ জরমঁ ২-১ গোলে হারিয়ে দিয়েছে চেলসি’কে। ৩৯ মিনিটে জ্লাটান ইব্রাহিমোভিচের গোলে এগিয়ে গিয়েছিল প্যারিস সঁ জরমঁ। কিন্তু বিরতির ঠিক আগে জন ওবাই মিকেল গোল করে ম্যাচে সমতা ফিরিয়ে আনেন। কিন্তু পরিবর্ত হিসাবে নামা কাভানির গোলে স্বস্তি ফেরে লরা ব্লঁ-এর মুখে।
তবে প্রথম লেগে হারের ঘটনায় খুস হিডিঙ্ক ভেঙে পড়ছেন না। অন্তর্বর্তীকালীন ম্যানেজার হিসাবে দায়িত্ব নেওয়ার পর মঙ্গলবারই প্রথম কোনও ম্যাচে হারল চেলসি। হিডিঙ্ক বলেছেন, ‘‘হার কোনও সময় মধুর হতে পারে না। তবে আমি এই ফলে হতাশ হচ্ছি না। দুই লেগের ম্যাচে আমরা এবার খেলব ঘরের মাঠে। তাছাড়া অ্যাওয়ে ম্যাচে গোল করেছে আমার দল। তার একটা বাড়তি সুবিধা নিয়েই আমরা ফিরতি লেগে খেলব।’’ বরং ধারে এবং ভারে অনেক এগিয়ে থাকা প্যারিস সঁ জরমঁ-এর বিরুদ্ধে তাঁর দল যে ফুটবল খেলেছে, তা দেখে খুশি হিডিঙ্ক।
তিনি বলেছেন, ‘‘বিশ্বের সেরা তারকাদের নিয়ে দল তৈরি করেছে প্যারিস সঁ জরমঁ। বিশেষ করে, ওরা দ্বিতীয়ার্ধে খুবই আক্রমণাত্মক ফুটবল খেলেছে। ওদের সঙ্গে আমার দলের ফুটবলাররা দারুণ পাল্লা দিয়েছে।’’ বরং চেলসি ম্যানেজারের দাবি, ফিরতি লেগের ম্যাচে আহত জন টেরি ফিরে এলেই রক্ষণ অনেক বেশি সংহত হবে। হিডিঙ্ক বলেছেন, ‘‘টেরি রক্ষণকে যেভাবে নেতৃত্ব দিয়ে থাকে, সেই অভাব বাকিরা এই ম্যাচে পূরণ করতে পারেনি। তবে আশা করছি, ফিরতি লেগে সেই শূন্যতা ভরাট হয়ে যাবে। টেরিকে ছাড়া মাঠে নামা সত্যিই খুব কঠিন।’’